Musikant vas vir dronkbestuur in PretoriaArgieffoto ŉ Musikant van ŉ gewilde musiekgroep is Dinsdagaand in Pretoria in hegtenis geneem nadat hy glo onder die invloed van alkohol bestuur het. “Metropolisiebeamptes het gesien die man bestuur in die verkeerde bane in die rigting van aankomende verkeer in Kgosi Mampurustraat (Potgieterstraat),” het supt. Isaac Mahamba, woordvoerder van die metropolisie, Woensdag gesê. “Hy was sigbaar dronk en kon nie behoorlik loop nadat hy van die pad af getrek is nie. ŉ Blaastoets het ook aangedui dat hy dronk was.” Die man, wat in ŉ Mercedes Benz met vier passasiers gery het, het aan beamptes gesê dat hy pas teruggekeer het van ŉ vertoning in Venda, Limpopo. Na wat verneem word, is die man se musiekgroep deel van die platemaatskappy Kalawa Jazzmee. Hy moet binnekort in die Pretoria-landdroshof verskyn, waarna sy naam eers bekend gemaak kan word.